Ցավով պետք է արձանագրել, որ Սիրիայի հայահոծ պատմական գաղութը անդառնալի վնասներ է կրել շուրջ հինգ տարի տեւող ռազմաքաղաքական իրադարձություններից: Մեծ են սիրիահայ գաղութի մարդկային եւ նյութական կորուստները: Մինչեւ օրս գաղութը տվել է մոտավորապես 120-ից ավելի զոհ, հարյուրավոր վիրավոր, կրել է նյութական ահռելի վնասներ, ինչի հետեւանքով Սիրիայում աստիճանաբար սկսեց նվազել հայերի թվաքանակը: Հազարավոր մարդիկ նորից բռնեցին գաղթի ճանապարհը: Ափսոսանքով պետք է նշել, որ գրեթե հայաթափվեցին Դեյր Զորի եւ Ռակկայի նահանգները: Դեյր Զորում փակվեց նաեւ ՀՀ պատվավոր հյուպատոսությունը, ավերածության ենթարկվեցին հայկական մի շարք եկեղեցիներ, մասնավորապես Հալեպում, այդ թվում՝ 2014թ.-ին սեպտեմբերի 21-ին Դեյր Զորի Սբ. Նահատակաց եկեղեցին: